SET พุ่งปรี๊ด 12 จุด สวนตลาดภูมิภาค นลท.คาดหวังตั้งรัฐบาลใหม่หนุนเศรษฐกิจคึกคัก
SET พุ่งปรี๊ด 12 จุด สวนตลาดภูมิภาค นลท.คาดหวังตั้งรัฐบาลใหม่หนุนเศรษฐกิจคึกคัก ลุ้นทดสอบแนวต้านถัดไป 1,635 จุด
SET พุ่งปรี๊ด 12 จุด สวนตลาดภูมิภาค นลท.คาดหวังตั้งรัฐบาลใหม่หนุนเศรษฐกิจคึกคัก ลุ้นทดสอบแนวต้านถัดไป 1,635 จุด
4 มิ.ย. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 11.19 น. อยู่ที่ระดับ 1,632.69 จุด บวก 12.47 จุด หรือ 0.77% ด้วยมูลค่าการซื้อขาย 2.3 หมื่นล้านบาท
ด้านนางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเคลื่อนไหวสวนทิศทางตลาดหุ้นภูมิภาคที่ส่วนใหญ่ปรับลดลงจากความกังวลสงครามการค้า แต่ตลาดหุ้นไทยได้รับแรงหนุนจากภายในประเทศที่คาดหวังว่าจะมีการจัดตั้งรัฐบาลได้ในเร็ววันนี้ หลังจากที่รัฐสภาจะประชุมเพื่อเลือกนายกรัฐมนตรีในวันพรุ่งนี้ (5 มิ.ย.)
โดยหลังจากนั้นจะสามารถจัดตั้งรัฐบาลใหม่ได้ ทำให้ตลาดคาดหวังว่าการมีรัฐบาลใหม่ก็จะนำมาซึ่งการออกมาตรการกระตุ้นเศรษฐกิจเข้ามาเพิ่มเติม ส่งผลให้มีแรงซื้อหุ้นที่เกี่ยวข้องกับการบริโภคภายในประเทศ อย่าง CPALL เข้ามาอย่างคึกคัก
ทั้งนี้ ตลาดยังต้องจับตาการแถลงข่าวตั้งรัฐบาลของพรรคพลังประชารัฐ (พปชร.) ในช่วงเที่ยงวันนี้ว่าจะได้ข้อสรุปอย่างไร
นางสาวธีรดา กล่าวว่า ตลาดหุ้นไทยเคลื่อนไหวผิดจากที่คาดว่าจะแกว่ง Sideway จากความกังวลปัจจัยลบจากต่างประเทศ แต่ดัชนีก็สามารถทะลุแนวต้านที่ 1,630 จุดขึ้นมาได้ ก็คาดว่าจะมีแนวต้านถัดไป 1,635 จุด และแนวรับที่ 1,610 จุด